CELEX: 52015PC0482
Language: da
Date: 2015-10-02
Title: Forslag til RÅDETS AFGØRELSE om fastlæggelse af den holdning, der skal indtages på vegne af Den Europæiske Union i det blandede udvalg, der er nedsat i henhold til aftalen mellem Den Europæiske Union og Republikken Kap Verde om lempelse af reglerne for udstedelse af visa til kortvarigt ophold til statsborgere i Republikken Kap Verde og Den Europæiske Union, med hensyn til vedtagelsen af fælles retningslinjer for aftalens anvendelse

EUROPA-KOMMISSIONEN
            Bruxelles, den 2.10.2015
            COM(2015) 482 final
            2015/0232(NLE)
            Forslag til
            RÅDETS AFGØRELSE
            om fastlæggelse af den holdning, der skal indtages på vegne af Den Europæiske Union i det blandede udvalg, der er nedsat i henhold til aftalen mellem Den Europæiske Union og Republikken Kap Verde om lempelse af reglerne for udstedelse af visa til kortvarigt ophold til statsborgere i Republikken Kap Verde og Den Europæiske Union, med hensyn til vedtagelsen af fælles retningslinjer for aftalens anvendelse
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Aftalen mellem Den Europæiske Union og Republikken Kap Verde om lempelse af reglerne for udstedelse af visa til kortvarigt ophold til statsborgere i Republikken Kap Verde og Den Europæiske Union trådte i kraft den 1. december 2014. Aftalen fastsætter på basis af princippet om gensidighed retligt bindende rettigheder og forpligtelser med henblik på at forenkle procedurerne for udstedelse af visum til statsborgere fra Kap Verde og EU-borgere. Der nedsættes efter aftalens artikel 10 et udvalg, som har til opgave at overvåge aftalens anvendelse. 
            
            
               Der er behov for fælles retningslinjer for at sikre en fuld ud harmoniseret anvendelse af visumlempelsesaftalen på medlemsstaternes og Kap Verdes konsulater og for at præcisere forholdet mellem aftalens bestemmelser og de af de kontraherende parters bestemmelser, der fortsat finder anvendelse for visaspørgsmål, som ikke er omfattet af aftalen.
            
            
               Retningslinjerne vil ikke blive en del af aftalen, men det anbefales imidlertid stærkt, at diplomatisk og konsulært personale konsekvent følger dem, når de anvender aftalens bestemmelser.
            
            
               Retningslinjerne er udarbejdet i overensstemmelse med aftalen, som indeholder bestemmelser om lempelser af procedurerne for udstedelse af visa for forventede ophold på højst 90 dage inden for en given periode på 180 dage inden for Schengenområdet til statsborgere i Kap Verde og EU, samt i overensstemmelse med EU-retten om den fælles visumpolitik, såsom visumkodeksen.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Retningslinjerne, som skal vedtages på grundlag af de beføjelser, der er givet til Kommissionens repræsentant i det blandede udvalg på grundlag af dette forslag, skal forklare aftalens bestemmelser nærmere og være rettesnor for dens gennemførelse. 
            
            
               Der tages i retningslinjerne højde for visumkodeksens bestemmelser og andre retsakter vedrørende EU's visumpolitik, således at det sikres, at medlemsstaternes konsulære personale handler i overensstemmelse med EU-retten på visumområdet generelt, når de anvender visumlempelsesaftalens bestemmelser. 
            
            
               Aftalen har forrang for visumkodeksen på områder, som begge regulerer. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               Retningslinjerne, som er knyttet som bilag til dette forslag til Rådets afgørelse, er resultatet af høringer af medlemsstaterne i forbindelse med Visumgruppens møde den 7. april 2015 og den 11. maj 2015. Kommissionen drøftede retningslinjerne med de ansvarlige myndigheder i Kap Verde i november 2014.
            
            
               4.VIRKNINGER FOR BUDGETTET
            
            
               Forslaget har ingen indvirkning på EU-budgettet.
                     
            
            
               2015/0232 (NLE)
            
            
               Forslag til
            
            
               RÅDETS AFGØRELSE
            
            
               om fastlæggelse af den holdning, der skal indtages på vegne af Den Europæiske Union i 
                  det blandede udvalg, der er nedsat i henhold til aftalen 
                  mellem Den Europæiske Union og Republikken Kap Verde 
                  om lempelse af reglerne for udstedelse af visa til kortvarigt ophold 
                  til statsborgere i Republikken Kap Verde og Den Europæiske Union, 
                  med hensyn til 
                  vedtagelsen af fælles retningslinjer for aftalens anvendelse
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Der nedsættes et blandet udvalg i henhold til artikel 10 i aftalen mellem Den Europæiske Union og Republikken Kap Verde om lempelse af reglerne for udstedelse af visa til kortvarigt ophold til statsborgere i Republikken Kap Verde og Den Europæiske Union ("aftalen"). Artiklen foreskriver, at det blandede udvalg bl.a. skal overvåge aftalens anvendelse.
            
            
               (2)Ved Europa-Parlamentets og Rådets forordning (EF) nr. 810/2009 blev der fastsat procedurer og betingelser for udstedelse af visa til transit gennem eller forventede ophold på medlemsstaternes område i højst 90 dage inden for en periode på 180 dage.
            
            
               (3)Der er behov for fælles retningslinjer for at sikre en fuldt ud harmoniseret anvendelse af aftalen på medlemsstaternes og Kap Verdes konsulater og for at præcisere forholdet mellem aftalens bestemmelser og de af de kontraherende parters bestemmelser, der fortsat finder anvendelse for visaspørgsmål, som ikke er omfattet af aftalen.
            
            
               (4)Den holdning, der skal indtages på Unionens vegne i det blandede udvalg for så vidt angår vedtagelsen af fælles retningslinjer for aftalens gennemførelse, bør fastlægges —
            
            
               VEDTAGET DENNE AFGØRELSE: 
            
            
               Artikel 1
            
            
               Den holdning, der skal indtages på Unionens vegne i det blandede udvalg, der er nedsat i henhold til artikel 10 i aftalen mellem Den Europæiske Union og Ukraine om lempelse af reglerne for udstedelse af visa til kortvarigt ophold til statsborgere i Kap Verde og Den Europæiske Union, for så vidt angår vedtagelsen af fælles retningslinjer for aftalens anvendelse, skal baseres på udkastet til det blandede udvalgs afgørelse, der er knyttet til denne afgørelse.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
               
               
                     Formand
               
            
         
         
      
    ---documentbreak--- 
      
         
               EUROPA-KOMMISSIONEN
            Bruxelles, den 2.10.2015
            COM(2015) 482 final
            BILAG
            Forslag til Rådets afgørelse om fastlæggelse af den holdning, der skal indtages på vegne af Den Europæiske Union i det blandede udvalg, der er nedsat i henhold til aftalen mellem Den Europæiske Union og Republikken Kap Verde om lempelse af reglerne for udstedelse af visa til kortvarigt ophold til statsborgere i Republikken Kap Verde og Den Europæiske Union, med hensyn til vedtagelsen af fælles retningslinjer for aftalens anvendelse
            
            
               
         
         
            
               BILAG
            
            
               Forslag til Rådets afgørelse 
                  om fastlæggelse af den holdning, der skal indtages på vegne af Den Europæiske Union i 
                  det blandede udvalg, der er nedsat i henhold til aftalen 
                  mellem Den Europæiske Union og Republikken Kap Verde 
                  om lempelse af reglerne for udstedelse af visa til kortvarigt ophold 
                  til statsborgere i Republikken Kap Verde og Den Europæiske Union, 
                  med hensyn til 
                  vedtagelsen af fælles retningslinjer for aftalens anvendelse
            
            
                   
            
            
            
               UDKAST TIL
            
            
               AFGØRELSE Nr. 1/2015 TRUFFET AF DET BLANDEDE UDVALG,
            
            
               DER ER NEDSAT I HENHOLD TIL AFTALEN  
            
            
               MELLEM DEN EUROPÆISKE UNION OG REPUBLIKKEN KAP VERDE 
            
            
               OM LEMPELSE AF REGLERNE FOR UDSTEDELSE AF VISA TIL KORTVARIGT OPHOLD TIL STATSBORGERE I REPUBLIKKEN KAP VERDE OG DEN EUROPÆISKE UNION 
            
            
               af ...
            
            
            
               for så vidt angår vedtagelsen af fælles retningslinjer for aftalens anvendelse
            
            
            
               DET BLANDEDE UDVALG HAR —
            
            
            
               under henvisning til aftalen mellem Den Europæiske Union og Republikken Kap Verde om lempelse af reglerne for udstedelse af visa til kortvarigt ophold til statsborgere i Republikken Kap Verde og Den Europæiske Union ("aftalen"), særlig artikel 10, og
            
            
            
               ud fra følgende betragtning: 
               
                  Aftalen trådte i kraft den 1. december 2014 —
            
            
         
         
            
               BESTEMT FØLGENDE:
            
            
                
            
            
               Artikel 1
            
            
               De fælles retningslinjer om anvendelsen af aftalen mellem Den Europæiske Union og Republikken Kap Verde om lempelse af reglerne for udstedelse af visa til kortvarigt ophold til statsborgere i Republikken Kap Verde og Den Europæiske Union findes i bilaget til denne afgørelse.
            
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
            
               Udfærdiget i …
            
            
            
               For Den Europæiske Union
                     
                     
                     
                     For Republikken Kap Verde
            
            
            
                
            
            
               BILAG
            
            
               FÆLLES RETNINGSLINJER 
            
            
               FOR ANVENDELSEN AF AFTALEN 
            
            
               MELLEM DEN EUROPÆISKE UNION OG REPUBLIKKEN KAP VERDE 
            
            
               OM LEMPELSE AF REGLERNE FOR UDSTEDELSE AF VISA TIL KORTVARIGT OPHOLD TIL STATSBORGERE I REPUBLIKKEN KAP VERDE OG DEN EUROPÆISKE UNION
            
            
            
               Formålet med aftalen mellem Den Europæiske Union og Republikken Kap Verde om lempelse af reglerne for udstedelse af visa til kortvarigt ophold til statsborgere i Republikken Kap Verde og Den Europæiske Union, som trådte i kraft den 1.12.2014, er på gensidigt grundlag at forenkle procedurerne for udstedelse af visa til et forventet ophold på højst 90 dage inden for en periode på 180 dage til statsborgere i Kap Verde og Den Europæiske Union.
            
         
         
            
               Aftalen fastsætter på basis af princippet om gensidighed retligt bindende rettigheder og forpligtelser med henblik på at forenkle procedurerne for udstedelse af visum til statsborgere i Kap Verde og Den Europæiske Union.
            
            
               Disse retningslinjer, der er vedtaget af det blandende udvalg, der er nedsat i henhold til aftalen, skal sikre en korrekt og harmoniseret anvendelse af aftalens bestemmelser i de diplomatiske og konsulære repræsentationer i Republikken Kap Verde og medlemsstaterne. Retningslinjerne er ikke en del af aftalen og er derfor ikke retligt bindende. Det anbefales imidlertid stærkt, at diplomatisk og konsulært personale konsekvent følger dem, når de anvender aftalens bestemmelser.
            
            
               Retningslinjerne er dynamiske, og de skal opdateres i lyset af erfaringerne med aftalens anvendelse under ledelse af det blandede udvalg, der er nedsat i henhold til aftalens artikel 10.
            
            
            
               I.
                     GENERELLE ANLIGGENDER
            
            
            
               1.1.
                     Formål og anvendelsesområde
            
            
               Det fremgår af aftalens artikel 1, at: "Formålet med denne aftale er på basis af gensidighed at lempe reglerne for udstedelse af visa til kapverdiske statsborgere og unionsborgere for et planlagt ophold på højst 90 dage for hver periode på 180 dage."
            
            
               Aftalen anvendes på alle statsborgere i Republikken Kap Verde og Den Europæiske Union, som ansøger om et visum til kortvarigt ophold, uanset hvilket land de bor i. 
            
            
               Aftalen finder ikke anvendelse på statsløse personer, der er indehavere af en opholdstilladelse, der er udstedt af Republikken Kap Verde eller af Den Europæiske Unions medlemsstater. Denne personkategori er omfattet af de almindelige regler i gældende EU-ret på visumområdet.
            
            
            
               1.2.
                     Aftalens anvendelsesområde
            
            
               Det fremgår af aftalens artikel 2, at:
            
            
               "1.
                     Bestemmelserne i denne aftale om lempelse af reglerne for visumudstedelse finder kun anvendelse på kapverdiske statsborgere og unionsborgere i det omfang, de ikke i henhold til Unionens og dens medlemsstaters eller Kap Verdes love eller administrative bestemmelser, denne aftale eller andre internationale aftaler er fritaget for visumpligt.
            
            
               2. 
                     Kap Verdes eller medlemsstaternes nationale lovgivning eller EU-retten finder anvendelse på anliggender, der ikke er omfattet af denne aftale, herunder bl.a. afslag på visumansøgninger, anerkendelse af rejsedokumenter, dokumentation for tilstrækkelige subsistensmidler, nægtelse af indrejse og udsendelsesforanstaltninger."
            
            
               Med forbehold af artikel 8 (som foreskriver fritagelse fra visumpligt for indehavere af diplomatpas eller tjenestepas, der er udstedt af Republikken Kap Verde eller af medlemsstaterne), påvirker aftalen ikke de gældende regler om visumpligt og visumfritagelse. Det foreskrives f.eks. i artikel 4 i Rådets forordning (EF) nr. 539/2001, at medlemsstaterne bl.a. kan fritage medlemmer af besætningen inden for civil luftfart og skibsfart for visumpligt.
            
            
               Visumkodeksen anvendes på alle anliggender, som ikke er dækket af aftalen, såsom fastlæggelsen af, hvilken Schengenmedlemsstat der er ansvarlig for behandlingen af en visumansøgning, begrundelsen for at afslå at udstede et visum og retten til at klage over en negativ afgørelse. Endvidere anvendes Schengenreglerne og den nationale lovgivning fortsat på anliggender, som ikke er omfattet af aftalen, såsom på anerkendelsen af rejsedokumenter, dokumentation for rejsens formål og fornødne subsistensmidler, behandlingstiden for visumansøgninger, nægtelse af indrejse på EU-medlemsstaternes område og udsendelsesforanstaltninger. 
            
            
               Selv om betingelserne i aftalen er opfyldt, kan udstedelse af visa stadig afslås, hvis betingelserne i Schengengrænsekodeksens artikel 5 ikke er opfyldt, dvs. hvis personen ikke er i besiddelse af et gyldigt rejsedokument, er indberettet i SIS som uønsket eller betragtes som en trussel mod den offentlige orden, den indre sikkerhed osv. 
            
            
               Anden fleksibilitet i forbindelse med udstedelsen af visa, som er tilladt ifølge visumkodeksen, gør sig fortsat gældende. Visa til flere indrejser med en lang gyldighedsperiode – op til fem år – kan f.eks. udstedes til andre kategorier af personer end dem, der er nævnt i artikel 4, hvis betingelserne i visumkodeksen (artikel 24) er opfyldt. Ligeledes gælder bestemmelserne om gebyrfritagelse eller gebyrnedsættelse i visumkodeksen (artikel 16, stk. 5 og 6) fortsat.
            
            
               Kap Verdes nationale lovgivning finder fortsat anvendelse på alle anliggender, som vedrører Kap Verdes udstedelse af visa til EU-borgere, og som ikke omfattet af aftalen, såsom de anliggender, der er nævnt i de foregående tre afsnit 
            
         
         
            
            
               1.3.
                     Visumtyper, der er omfattet af aftalen
            
            
               I aftalens artikel 3, litra d), defineres "visum" som "en tilladelse udstedt af eller en afgørelse truffet af en medlemsstat eller af Kap Verde, som er nødvendig for indrejse i eller transit gennem eller et planlagt ophold på højst 90 dage i den pågældende medlemsstat eller i flere medlemsstater eller i Kap Verde." 
            
            
               De lempelser, der følger af aftalen, gælder både ensartede visa med gyldighed på alle medlemsstaternes område og visa med begrænset territorial gyldighed. De gælder også visa til kortvarigt ophold og transitvisa udstedt af Kap Verde til EU-borgere. 
            
            
            
               1.4.
                     Beregning af varigheden af det ophold, hvortil der er udstedt visum 
            
            
               Schengengrænsekodeksens aktuelle definition af begrebet kortvarigt ophold lyder således: "90 dage inden for en periode på 180 dage, hvorved perioden på 180 dage forud for hver opholdsdag tages i betragtning". 
            
            
               Indrejsedagen vil blive fastsat som den første dag med ophold på medlemsstaternes område, og udrejsedagen vil blive fastsat som den sidste dag med ophold på medlemsstaternes område. Begrebet "inden for en periode på 180 dage" indebærer, at der anvendes en "rullende" referenceperiode på 180 dage, hvor hver dag i opholdet sammenholdes med den seneste periode på 180 dage for at sikre, at kravet om højst 90 dage inden for en periode på 180 dage fortsat er overholdt. Det betyder, at et fravær i en sammenhængende periode på 90 dage giver mulighed for et nyt ophold på højst 90 dage.
            
            
               På følgende adresse findes en regnemaskine, som kan benyttes til at beregne varigheden af det ophold, der er tilladt ifølge de nye regler: http://ec.europa.eu/dgs/home-affairs/what-we-do/policies/borders-and-visas/border-crossing/index_en.htm. 
            
            
               Eksempel på beregning af et ophold på grundlag af den nye definition:
            
            
               En person med et visum til flere indrejser med et års gyldighed (18.4.2014-18.4.2015) indrejser for første gang den 19.4.2014 og bliver i 3 dage. Den pågældende person indrejser igen den 18.6.2014 og bliver i 86 dage. Hvordan ser situationen ud på de specifikke datoer? Hvornår vil vedkommende kunne indrejse igen? 
            
            
               Den 11.9.2014: I løbet af de seneste 180 dage (16.3.2014–11.9.2014) har vedkommende haft ophold i 3 dage (19.–21.4.2014) plus 86 dage (18.6.2014–11.9.2014) = 89 dage = Ingen overskridelse. Vedkommende kan stadig blive 1 dag.
            
            
               Fra den 16.10.2014: Vedkommende kan indrejse med henblik på et ophold på yderligere 3 dage (den 16.10.2014 bliver opholdet den 19.4.2014 irrelevant (uden for perioden på 180 dage); den 17.10.2014 bliver opholdet den 20.4.2014 irrelevant (uden for perioden på 180 dage, osv.).
            
            
               Fra den 15.12.2014: Vedkommende kan indrejse med henblik på et ophold på yderligere 86 dage (den 15.12.2014 bliver opholdet den 18.6.2014 irrelevant (uden for perioden på 180 dage); den 16.12.2014 bliver opholdet den 19.6.2014 irrelevant, osv.). 
            
            
            
               1.5.
                     Situationen for de medlemsstater, der endnu ikke anvender Schengenreglerne fuldt ud, de medlemsstater, der ikke deltager i EU's fælles visumpolitik, og de associerede lande
            
            
               De medlemsstater, der tiltrådte EU i 2004 (Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet), 2007 (Bulgarien og Rumænien) og 2013 (Kroatien) er bundet af aftalen fra dens ikrafttrædelse.
            
            
               Kun Bulgarien, Kroatien, Cypern og Rumænien anvender endnu ikke Schengenreglerne fuldt ud. De vil fortsat udstede nationale visa med en gyldighed begrænset til deres nationale område. Når disse medlemsstater anvender Schengenreglerne fuldt ud, vil de fortsat anvende aftalen.
            
            
               National lovgivning finder fortsat anvendelse på alle spørgsmål, der ikke er omfattet af aftalen, indtil det tidspunkt hvor disse medlemsstater anvender Schengenreglerne fuldt ud. Fra det tidspunkt anvendes Schengenreglerne/national lovgivning på spørgsmål, der ikke er reguleret af aftalen.
            
            
               Bulgarien, Kroatien, Cypern og Rumænien kan anerkende opholdstilladelser, D-visa og visa til kortvarigt ophold, der er udstedt af Schengenlande og associerede lande med henblik på kortvarigt ophold på deres område. 
            
         
         
            
               I henhold til artikel 21 i konventionen om gennemførelse af Schengenaftalen skal alle Schengenlande anerkende visa til længerevarende ophold og opholdstilladelser, som de andre medlemsstater har udstedt, som gyldige til kortvarigt ophold på hinandens område. Schengenmedlemsstaterne anerkender opholdstilladelser, D-visa og visa til kortvarigt ophold fra associerede lande til indrejse og kortvarigt ophold og vice versa.
            
            
               Aftalen finder ikke anvendelse på Det Forenede Kongerige, Irland og Danmark, men omfatter fælles erklæringer om det hensigtsmæssige i, at der indgås bilaterale aftaler om visumlempelse mellem Republikken Kap Verde og disse medlemsstater.
            
            
               Selv om Island, Norge, Schweiz og Liechtenstein er associerede med Schengen, er de ikke bundet af aftalen. Aftalen indeholder dog en fælles erklæring om det hensigtsmæssige i, at der indgås bilaterale aftaler om visumlempelse mellem Republikken Kap Verde og disse Schengenlande hurtigst muligt.
            
            
                
            
            
               1.6.
                     Den Europæiske Unions aftale/bilaterale aftaler
            
            
               Det fremgår af aftalens artikel 11, at:
            
            
               "Denne aftale har fra og med sin ikrafttræden forrang for bestemmelser i enhver bilateral eller multilateral aftale indgået mellem medlemsstaterne og Kap Verde, hvis sådanne bestemmelser omhandler spørgsmål, der er omfattet af denne aftale."
            
            
               Fra datoen for ikrafttrædelsen af aftalen ophørte bestemmelserne i de eksisterende bilaterale aftaler mellem medlemsstaterne og Kap Verde om spørgsmål, der er omfattet af aftalen om visumlempelse, med at være gældende. I overensstemmelse med EU-retten skal medlemsstaterne træffe de nødvendige foranstaltninger til at fjerne uoverensstemmelser mellem deres bilaterale aftaler og Den Europæiske Unions aftale.
            
            
               Hvis en medlemsstat har indgået en bilateral aftale eller ordning med Kap Verde om spørgsmål, der ikke er omfattet af Den Europæiske Unions aftale, finder undtagelsen fortsat anvendelse efter ikrafttrædelsen af Den Europæiske Unions aftale om visumlempelse.
            
            
            
               II.
                     RETNINGSLINJER FOR SÆRLIGE BESTEMMELSER
            
            
            
               2.1. Regler, der finder anvendelse på alle visumansøgere
            
            
               Bemærk: De lempelser, der er omhandlet nedenfor vedrørende udrejse i tilfælde af tab eller tyveri af dokumenter og forlængelse af visum under ekstraordinære omstændigheder, gælder for alle visumindehavere fra Republikken Kap Verde og medlemsstaterne.
            
            
            
               2.1.1. Forlængelse af visum under ekstraordinære omstændigheder
            
            
               Det fremgår af aftalens artikel 7, at:
            
            
               "Kapverdiske statsborgere og unionsborgere, der på grund af force majeure ikke har mulighed for at forlade medlemsstaternes eller Kap Verdes område inden for den frist, der er anført i deres visum, kan i overensstemmelse med værtslandets lovgivning vederlagsfrit få forlænget deres visums gyldighed i det tidsrum, det er nødvendigt, for at de kan vende tilbage til deres bopælsland."
            
            
               Hvad angår muligheden for at forlænge gyldigheden af et visum på grund af force majeure, f.eks. ophold på et hospital som følge af en ulykke, hvor indehaveren ikke har mulighed for at forlade medlemsstaternes område inden den dato, der er anført på visummet, finder bestemmelserne i visumkodeksens artikel 33, stk. 1, anvendelse, i det omfang de er forenelige med aftalen (f.eks. skal det forlængede visum fortsat være et ensartet visum, der giver ret til indrejse i alle de Schengenmedlemsstater, som visummet var gyldigt til på udstedelsestidspunktet). Ifølge aftalen kræves der ikke gebyr for at få forlænget et visum i tilfælde af force majeure.
            
            
         
         
            
               2.2. Regler, der finder anvendelse på visse kategorier af visumansøgere
            
            
               2.2.1.
                     Udstedelse af visa til flere indrejser
            
            
               Når visumansøgeren skal rejse ofte eller regelmæssigt til Kap Verdes område eller medlemsstaternes område, vil der blive udstedt visum til kortvarigt ophold til flere besøg, forudsat at varigheden af disse besøg ikke overstiger 90 dage inden for en periode på 180 dage. 
            
            
               Det fremgår af aftalens artikel 4, at:
            
            
               "1.
                     Medlemsstaternes og Kap Verdes diplomatiske og konsulære repræsentationer udsteder visa til flere indrejser gældende i fem år til følgende personkategorier:
            
            
               a) medlemmer af nationale og regionale regeringer og parlamenter, forfatningsdomstole og højesteretter, såfremt de ikke er fritaget for visumpligten i medfør af denne aftale, når de rejser i embeds medfør
            
            
               b) faste medlemmer af officielle delegationer, der efter en officiel indbydelse stilet til Kap Verde, medlemsstaterne eller Unionen regelmæssigt deltager i møder, høringer, forhandlinger eller udvekslingsprogrammer samt arrangementer afholdt af mellemstatslige organisationer på medlemsstaternes eller Kap Verdes område
            
            
               c) forretningsfolk og repræsentanter for virksomheder, der jævnligt rejser til medlemsstaterne eller Kap Verde
            
            
               d) ægtefæller, børn (herunder adoptivbørn) under 21 år eller forsørgelsesberettigede børn og forældre, der aflægger besøg hos
            
            
               — kapverdiske statsborgere med lovligt ophold på en medlemsstats område eller unionsborgere med lovligt ophold i Kap Verde, eller
            
            
               — unionsborgere med ophold i den stat, hvori de er statsborgere, eller kapverdiske statsborgere med ophold i Kap Verde.
            
            
               Hvis behovet for eller intentionen om at rejse ofte eller regelmæssigt tydeligvis er begrænset til et kortere tidsrum, begrænses gyldigheden af visummet til flere indrejser, bl.a. når
            
            
               — embedsperioden for så vidt angår de personer, der er omhandlet i litra a)
            
            
               — varigheden af det faste medlemskab af en officiel delegation for så vidt angår de personer, der er omhandlet i litra b)
            
            
               — varigheden af funktionen som forretningsmand eller forretningskvinde eller repræsentant for en virksomhed for så vidt angår de personer, der er omhandlet i litra c), eller
            
            
               — opholdstilladelsen for kapverdiske statsborgere med lovligt ophold på en medlemsstats område og for unionsborgere med lovligt ophold i Kap Verde for så vidt angår de personer, der er omhandlet under litra d),
            
            
               er på under fem år."
            
            
            
               I betragtning af disse personkategoriers erhvervsmæssige status eller deres familierelation til en statsborger i Kap Verde eller i en medlemsstat, som har lovligt ophold på Republikken Kap Verdes eller en medlemsstats område, og under hensyntagen til slægtninge til unionsborgere med ophold i den stat, hvori de er statsborgere, eller til kapverdiske statsborgere med ophold i Kap Verde, er det berettiget at indrømme dem visum til flere indrejser med en gyldighed på fem år eller med en gyldighed begrænset til embedsperioden eller til deres lovlige ophold, hvis dette er under fem år."
            
            
         
         
            
               For personer, der er omfattet af artikel 4, stk. 1, litra a), skal der fremlægges bekræftelse på deres erhvervsmæssige status og varigheden af deres mandat.
            
            
               Denne bestemmelse finder ikke anvendelse på personer, der er omfattet af artikel 4, stk. 1, litra a), hvis de ifølge aftalen er fritaget for visumpligt, dvs. hvis de er indehavere af et diplomatpas eller tjenestepas. 
            
            
               Personer, der er omfattet af artikel 4, stk. 1, litra b), skal fremlægge dokumentation for deres status som fast medlem af delegationen og behovet for regelmæssigt at deltage i møder, høringer, forhandlinger eller udvekslingsprogrammer.
            
            
               Personer, der er omfattet af artikel 4, stk. 1, litra c), skal fremlægge dokumentation for deres erhvervsmæssige status og varigheden af deres aktiviteter.
            
            
            
               Personer, der er omfattet af artikel 4, stk. 1, litra d), skal fremlægge dokumentation for den inviterende persons lovlige ophold. 
            
            
               Hvis behovet for eller intentionen om at rejse ofte eller regelmæssigt tydeligvis er begrænset til et kortere tidsrum, begrænses gyldigheden af visummet til flere indrejser til dette tidsrum.
            
            
            
               "2. 
                     Medlemsstaternes og Kap Verdes diplomatiske og konsulære repræsentationer udsteder visa til flere indrejser med en gyldighed på et år til følgende kategorier af personer, forudsat at de i det foregående år har fået udstedt mindst ét visum og har gjort brug af det i overensstemmelse med reglerne om indrejse og ophold på den pågældende stats område til:
            
            
               a) repræsentanter for civilsamfundsorganisationer, der jævnligt rejser til medlemsstaterne eller Kap Verde i uddannelsesøjemed eller for at deltage i seminarer og konferencer, også inden for rammerne af udvekslingsprogrammer
            
            
               b) liberale erhvervsdrivende, som deltager i internationale udstillinger, konferencer, symposier, seminarer eller lignende arrangementer, og som jævnligt rejser til medlemsstaterne eller Kap Verde
            
            
               c) personer, der deltager i videnskabelige, kulturelle eller kunstneriske aktiviteter, herunder universitets- og andre udvekslingsprogrammer, og som regelmæssigt rejser til medlemsstaterne eller Kap Verde
            
            
               d) deltagere i internationale sportsbegivenheder og deres professionelle ledsagere
            
            
               e) journalister og godkendte professionelle ledsagere
            
            
               f) skoleelever, studerende (herunder universitetsuddannede under videreuddannelse) og ledsagende lærere, der rejser i studie- eller uddannelsesøjemed, herunder inden for rammerne af udvekslingsprogrammer og andre uddannelsesrelaterede aktiviteter
            
            
               g) repræsentanter for religiøse samfund, der er anerkendt i Kap Verde og i medlemsstaterne, personer, der regelmæssigt rejser til medlemsstaterne eller Kap Verde
            
            
               h) personer, der regelmæssigt kommer på besøg af lægelige grunde
            
            
               i) deltagere i officielle udvekslingsprogrammer arrangeret af venskabsbyer eller kommunale myndigheder
            
            
               j) medlemmer af officielle delegationer, der efter en officiel indbydelse stilet til Kap Verde, medlemsstaterne eller Unionen regelmæssigt deltager i møder, høringer, forhandlinger eller udvekslingsprogrammer samt arrangementer afholdt af mellemstatslige organisationer på medlemsstaternes eller Kap Verdes område.
            
            
         
         
            
               Hvis behovet for eller intentionen om at rejse ofte eller regelmæssigt tydeligvis er begrænset til et kortere tidsrum, begrænses gyldigheden af visummet til flere indrejser til dette tidsrum."
                     
            
            
               Der udstedes i princippet visa til flere indrejser med en gyldighed på et år til ovennævnte kategorier, hvis visumansøgeren i det foregående år (12 måneder) har fået mindst et visum og gjort brug af det i overensstemmelse med reglerne for indrejse og ophold i den/de besøgte land/lande (f.eks. må vedkommende ikke have overskredet visummets gyldighedsperiode), og hvis der er grund til at anmode om et visum til flere indrejser. 
            
            
               I de tilfælde, hvor det ikke er berettiget at udstede et visum med en gyldighed på et år (f.eks. hvis udvekslingsprogrammets varighed er på under et år, eller hvis den pågældende person ikke skal rejse ofte eller regelmæssigt i et helt år), vil visummets gyldighed være på under et år, forudsat at de andre krav for udstedelse af visum er opfyldt.
            
            
            
               "3.
                     Medlemsstaternes og Kap Verdes diplomatiske repræsentationer og konsulater udsteder visa til flere indrejser med en gyldighed på mindst to år og højst fem år til de i stk. 2 nævnte personkategorier, forudsat at de i de foregående to år har benyttet sig af et etårigt visum til flere indrejser i overensstemmelse med reglerne om indrejse og ophold på værtslandets område.
            
            
            
               Hvis behovet for eller intentionen om at rejse ofte eller regelmæssigt tydeligvis er begrænset til et kortere tidsrum, begrænses gyldigheden af visummet til flere indrejser til dette tidsrum."
            
            
            
               "4. De i stk. 1, 2 og 3 omhandlede personers samlede ophold på medlemsstaternes og Kap Verdes område må ikke overstige 90 dage for hver periode på 180 dage."
            
            
            
               Der udstedes visa til flere indrejser med en gyldighed fra 2 år op til 5 år til de kategorier, der er nævnt i artikel 4, stk. 2, forudsat at de i de foregående to år (24 måneder) har gjort brug af et etårigt visum til flere indrejser i overensstemmelse med reglerne om indrejse og ophold på den/de besøgte stats/staters område, og behovet for at ansøge om et visum til flere indrejser stadig gør sig gældende. Det skal bemærkes, at et visum med en gyldighed på 2 til 5 år kun udstedes, hvis visumansøgeren har fået udstedt to visa med en gyldighed på et år – og ikke mindre – i løbet af de to foregående år, og hvis vedkommende har gjort brug af disse visa i overensstemmelse med reglerne om indrejse og ophold på den/de besøgte stats/staters område. De diplomatiske og konsulære repræsentationer skal ud fra en vurdering af hver enkelt visumansøgning træffe afgørelse om gyldighedsperioden for disse visa, dvs. fra 2 til 5 år.
            
            
               Der er ingen forpligtelse til at udstede et visum til flere indrejser, hvis ansøgeren ikke har gjort brug af et tidligere visum.
            
            
            
               2.2.2.
                     Gebyr for behandling af visumansøgninger
            
            
               Det hedder i aftalens artikel 5, stk. 1, at:
            
            
               "1.
                     Uden at det berører bestemmelserne i stk. 2, opkræver medlemsstaterne og Kap Verde ikke visumgebyrer for følgende personkategorier:
            
            
               a) medlemmer af officielle delegationer, der efter en officiel indbydelse stilet til Kap Verde, medlemsstaterne eller Unionen deltager i møder, høringer, forhandlinger eller officielle udvekslingsprogrammer samt arrangementer afholdt af mellemstatslige organisationer på en medlemsstats eller Kap Verdes område
            
            
               b) børn under 12 år (N.B. For at kunne drage fordel af gebyrfritagelsen for denne kategori af personer, skal visumansøgerne kunne dokumentere deres alder.)
            
            
               c) skoleelever, studerende, universitetsuddannede under videreuddannelse og ledsagende lærere, der tager ophold i studie- eller uddannelsesøjemed
            
            
               d) forskere, der rejser i videnskabeligt forskningsøjemed
            
         
         
            
               e) unge under 25 år, der deltager i seminarer, konferencer, sportsarrangementer, kulturelle eller uddannelsesmæssige begivenheder tilrettelagt af nonprofitorganisationer."
            
            
            
               Der er fuld gebyrfritagelse for ovennævnte kategorier af personer. 
            
            
            
               Endvidere gælder følgende i henhold til visumkodeksens artikel 16, stk. 6: "I individuelle tilfælde kan det undlades at opkræve visumgebyr, eller det kan nedsættes, når dette har til formål at fremme kulturelle eller sportslige interesser samt interesser på området udenrigspolitik, udviklingspolitik og andre områder af vital offentlig interesse eller af humanitære årsager."
            
            
               Visumkodeksens artikel 16, stk. 7, fastsætter, at "visumgebyret opkræves i euro, i den lokale valuta i tredjelandet eller i den valuta, der normalt anvendes i det tredjeland, hvor ansøgningen indgives, og det refunderes kun i de tilfælde, der henvises til i artikel 18, stk. 2, og artikel 19, stk. 3" – tilfælde, hvor en visumansøgning ikke kan antages, eller hvor konsulatet ikke er kompetent. 
            
            
               Visumansøgere fra Kap Verde, jf. visumkodeksens artikel 16, stk. 8, og borgere i Den Europæiske Union, jf. Décret-Loi 27/2007", modtager en kvittering for det visumgebyr, der er betalt". 
            
            
            
               Det hedder i aftalens artikel 5, stk. 2, at:
            
            
               "2.
                     Hvis medlemsstaterne eller Kap Verde samarbejder med en ekstern serviceudbyder, kan der opkræves servicegebyr. Servicegebyret skal være proportionelt med de omkostninger, som den eksterne serviceudbyder har afholdt ved udførelsen af sine opgaver, og må ikke overstige 30 EUR. Kap Verde, medlemsstaten eller de berørte medlemsstater skal give alle kategorier af ansøgere adgang til at indgive ansøgninger direkte til deres konsulater."
            
            
            
               De kategorier af personer, der er fritaget for gebyr, skal betale et servicegebyr, hvis medlemsstaten samarbejder med en ekstern tjenesteudbyder.
            
            
               I øjeblikket har ingen EU-medlemsstater indgået aftaler med eksterne tjenesteudbydere i Kap Verde.
            
            
            
               2.2.3. Indehavere af diplomatpas og tjenestepas
            
            
               Det fremgår af aftalens artikel 8, at:
            
            
               "1.
                     Kapverdiske statsborgere eller statsborgere i en af medlemsstaterne, der er indehavere af et gyldigt diplomat- eller tjenestepas, har ret til indrejse i, udrejse af og rejse i transit gennem medlemsstaternes eller Kap Verdes område uden visum.
            
            
               2. De i stk. 1 omhandlede personer kan opholde sig på medlemsstaternes eller Kap Verdes område i højst 90 dage for hver periode på 180 dage."
            
            
               Procedurerne vedrørende udstationering af diplomater i medlemsstaterne er ikke reguleret af aftalen. Det er den sædvanlige akkrediteringsprocedure, der finder anvendelse.
            
            
         
         
            
               Det fremgår af en fælles erklæring, der er knyttet som bilag til aftalen, at parterne er enige om, at hver part kan suspendere en del af aftalen, navnlig artikel 8, hvis den anden part misbruger bestemmelserne, eller anvendelsen af disse bestemmelser fører til en trussel mod den offentlige sikkerhed. Den delvise suspension af aftalen skal ske efter proceduren i artikel 12, stk. 5. 
            
            
               Hvis anvendelsen af artikel 8 er suspenderet, indleder parterne forhandlinger med hinanden inden for rammerne af det blandede udvalg, der er nedsat ved aftalen, med henblik på at løse de problemer, der førte til denne suspension.
            
            
               Begge parter erklærer, at de vil prioritere at sikre et højt sikkerhedsniveau for diplomat- og tjenestepas, bl.a. ved at indføre biometriske identifikatorer. For Unionens vedkommende vil dette blive sikret i overensstemmelse med kravene i Rådets forordning (EF) nr. 2252/2004 af 13. december 2004 om standarder for sikkerhedselementer og biometriske identifikatorer i pas og rejsedokumenter, som medlemsstaterne udsteder.
            
            
            
               III.
                     SAMARBEJDE OM DOKUMENTSIKKERHED 
            
            
            
               Det fremgår af fælleserklæringen, der er knyttet som bilag til aftalen, at parterne er enige om, at det blandede udvalg, der nedsættes i henhold til artikel 10 som led i overvågningen af aftalens anvendelse, vurderer, hvilken betydning de respektive rejsedokumenters sikkerhedsniveau har på den måde, hvorpå aftalen fungerer. Parterne er i den henseende enige om regelmæssigt at underrette hinanden om de foranstaltninger, der træffes for at undgå mange forskellige rejsedokumenter og for at udvikle de tekniske sikkerhedsaspekter af rejsedokumenter, samt om de foranstaltninger, der træffes i forbindelse med personliggørelsesprocessen ved udstedelsen af rejsedokumenter.
            
            
            
               IV.
                     STATISTIK
            
            
            
               For at gøre det muligt for det blandede udvalg, der er nedsat i henhold til aftalen, at overvåge aftalens anvendelse effektivt, skal medlemsstaternes diplomatiske og konsulære repræsentationer hver sjette måned fremsende statistikker til Kommissionen, især så vidt muligt med angivelse pr. måned af:
            
            
               -
                     hvor mange visa til flere indrejser, der er udstedt
            
            
               -
                     hvor længe de udstedte visa til flere indrejser er gyldige
            
            
               -
                     hvor mange visa, der er udstedt vederlagsfrit til de forskellige kategorier, som er omfattet af aftalen.